शासकों के वंशानुगत दावे तथा अधिकार स्वीकार्य थे वतन-जागीर में
बीकानेर राज्य के नरेशों के मुगलों से प्राप्त हुई जागीरों को यदि श्रेणीकृत करने का प्रयास किया जाये तो इस दृष्टि से प्रथम श्रेणी में रखा जा सकता है, इन शासकों की वतन जागीर या पैतृक (वंशानुगत) जागीर को। यह कहना अधिक सही तथा व्यावहारिक होगा कि वतन-जागीर मूलत: तनख्वाह जागीर ही हुआ करती थी। वस्तुत: वतन जागीर से होने वाली आमदनी अर्थात आय को मध्य नजर रखते हुए ही शासक को प्रदत्त मनसब के वेतन की बाकी बची रकम को पूरा करने के लिए ही उसे दूसरी या अन्य जागीरें प्रदान की जाती थी। परंतु, यहां पर यह तथ्य ध्यान देने योग्य है कि, इस वतन जागीर और साधारण तनख्वाह जागीर में एक बुनियादी अंतर यह था कि वतन जगीर अन्य तनख्वाह जागीरों की भांति स्थानांतरित नहीं होती थी। वतन-जागीर के मामले में मुगल शासकों ने बीकानेर राज्य के संस्थापक नरेश राव बीका के वंशज नरेशों का इस क्षेत्र पर नैसर्गिक दावा स्वीकार कर लिया था, जबकि उन्हें प्रदत्त अन्य जागीरों के मामलों में इनके पैतृक पैतृक या वंशानुगत दावों या अधिकारों को स्वीकार नहीं किया गया था। इन्हें अनवरत रखा जा सकता था, खारिज या स्थगित किया जा सकता था और अधिगृहीत स्थानांतरित किये जाने के अतिरिक्त घटाया या बढ़ाया भी जा सकता था। मुगल शासकों की इच्छा ही इन मामलों में निर्णायक की भूमिका का निर्वहन करती थी। यह साधारण जागीरें जहां पूर्णतया शाही नियमों से नियमित, नियंत्रित और संचालित होती थी वहीं वतन-जागीर का प्रशासन और समग्र काम-काज शासक की इच्छा और राज्य की पहले से चली रही प्रथाओं एवं परंपराओं से संचालित हुआ करता था। वतन-जागीर के जमींदार भी स्वायत्तशासी होते थे। (लगातार)
hin_Deva hin_Deva